**Kerecsend Község Önkormányzata**

**3396 Kerecsend, Fő u. 55.**

**Tel.: (36) 550-320 e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzatának 2022. március 29.-i***

***soros, nyílt testületi üléséről***

**Az ülésen elfogadott döntések:**

|  |  |
| --- | --- |
| 18/2022. (III.29.) határozat | A Kerecsendi Lokálpatrióta Egyesület elmúlt évi munkájáról és következő évi terveiről szóló beszámoló elfogadása |
| 19/2022. (III.29.) határozat | A Csak Egy Lépés Egyesület elmúlt évi munkájáról és következő évi terveiről szóló beszámoló elfogadása |
| 20/2022. (III.29.) határozat | A Kerecsend Közbiztonságáért Polgárőr Egyesület elmúlt évi munkájáról és következő évi terveiről szóló beszámoló elfogadása |
| 21/2022. (III.29.) határozat | A Kerecsendi Polgárőr Egyesület elmúlt évi munkájáról és következő évi terveiről szóló beszámoló elfogadása |
| 22/2022. (III.29.) határozat | A Kerecsendi Borklub Egyesület elmúlt évi munkájáról és következő évi terveiről szóló beszámoló elfogadása |
| 23/2022. (III.29.) határozat | A Kerecsendi Fiatalok Továbbtanulásáért Közalapítvány elmúlt évi munkájáról és következő évi terveiről szóló beszámoló elfogadása |
| 24/2022. (III.29.) határozat | A Kerecsendi Egyházközség elmúlt évi munkájáról és következő évi terveiről szóló beszámoló elfogadása |
| 25/2022. (III.29.) határozat | A Kerecsendi Faluvédő Egyesület elmúlt évi munkájáról és következő évi terveiről szóló beszámoló elfogadása |
| 26/2022. (III.29.) határozat | A Világítani Fogok Egyesület elmúlt évi munkájáról és következő évi terveiről szóló beszámoló elfogadása |
| 27/2022. (III.29.) határozat | A Mazsola és Tádé Családi Bölcsőde munkájáról szóló beszámolók elfogadása |
| 28/2022. (III.29.) határozat | A „Szolgálati lakás kialakítása Kerecsenden” című keretében a KVCS Geo Kft. megbízása a teljeskörű kivitelezési feladatokkal |
| 29/2022. (III.29.) határozat | Az Agria Térségfejlesztési Nonprofit Kft. megbízása TOP\_Plusz-1.1.1-21 számú, „Helyi gazdaságfejlesztés” című felhívás keretében megvalósítandó „Ipari park kiépítése Kerecsenden” című projekt megvalósításához szükséges egyszerűsített elszámolási mód alá eső feladatokkal |
| 30/2022. (III.29.) határozat | A Hegközség által működtetett jégvédelmi rendszer támogatásáról |
| 31/2022. (III.29.) határozat | Pusoma Jenő kerecsendi lakos járda kialakítására irányuló kérelmének elutasításáról |
| 32/2022. (III.29.) határozat | Tóthné Csóka Viktória Kerecsend, Móricz u. 8. sz. alatti lakos SzSzB-taggáv választásáról |

*A jegyzőkönyv 55 - 70. számozott oldalt tartalmaz.*

**A jegyzőkönyv készült:** 2022. március 29-én Kerecsend Község Önkormányzata Képviselő-testületének ülésén a Közösségi Házban (Kerecsend, Fő u. 55.)

***Jelen vannak:*** Sári László polgármester

Kiss Sándor címzetes főjegyző

Forgácsné Román Rita alpolgármester

Prokaj Milán képviselő

Békési Gyula képviselő

Nagy Ferenc képviselő

Burai József képviselő

Békési Eszter jegyzőkönyvvezető

Barna Erika Berekerdő Óvoda óvodavezető

RiczunéAngel Henriett FAVE elnök

Cseh Ágnes – Mazsola és Tádé Családi Bölcsőde

Ludvig Zsoltné – Mazsola és Tádé Családi Bölcsőde

Elekné Román Katalin - Világítani Fogok Egyesület

Dr. Szász Kata

1 fő helyi lakos

***NAPIREND***

1. Tájékoztató az előző testületi ülés óta tett intézkedésekről és a lejárt határidejű határozatokról

előadó: Sári László polgármester

1. A Kerecsenden működő civil szervezetek beszámolója 2021-ben végzett munkájukról és 2022. évi terveikről

előadók: a civil szervezetek vezetői

1. Beszámoló a Mazsola és Tádé Családi Bölcsőde munkájáról

előadók: Ludvig Zsolt Csabáné és Cseh Ágnes Katalin, a bölcsődei csoportok vezetői

1. A „Szolgálati lakás kialakítása Kerecsenden” című 3285008352 azonosító számú projekt *„teljeskörű kivitelezési feladatok ellátása”* tárgyában beérkezett ajánlatok elbírálása

előadó: Kiss Sándor címzetes főjegyző

1. A TOP\_Plusz-1.1.1-21 számú, „Helyi gazdaságfejlesztés” című felhívás keretében megvalósítandó „Ipari park kiépítése Kerecsenden” című projekt megvalósításához szükséges egyszerűsített elszámolási mód alá eső feladatok ellátására beérkezett ajánlatok elbírálása

előadó: Sári László polgármester

1. Tájékoztató a Demjéni út 6. sz. alatt folyamatban lévő, pályázati támogatással megvalósuló bölcsőde kivitelezésének helyzetéről

előadó: Kiss Sándor címzetes főjegyző

1. Tájékoztató a Világítani Fogok Egyesület megvalósításában folyó „Felzárkózó települések” és „Fókuszban a gyermek” programok végrehajtásáról

előadó: Elekné Román Katalin Rita szakmai vezető

1. Egyebek

**Sári László polgármester**

Köszöntöm képviselő-testület tagjait és az egyes napirendi pontokhoz megjelentek a mai soros testületi ülésünkön. Továbbá szeretném bemutatni, májusban munkába álló új jegyzőnket Dr. Szász Katát.

**dr. Szász Kata**

Hivatalosan május 2-tól fogom betölteni a jegyzői munkakört. A Miskolci Egyetemen végeztem jogot, valamit az ELTE-n végeztem mesterképzést kereskedelmi és uniós szabályozásból. Ha ilyen témában bárkinek kérdése lenne, keressen bátran.

Remélem, hogy sikeresen tudunk majd együtt dolgozni.

**Sári László polgármester**

Köszönjük szépen. Megállapítom, hogy határozatképesek vagyunk. Suha József alpolgármester úr jelezte távollétét. Megkapta-e mindenki a testületi ülés írásos anyagát? Van-e kérdés, észrevétel? Aki egyetért, hogy a kiküldött napirend szerint haladjunk, kérem tegye fel a kezét.

*A Képviselő-testület a napirenddel egyetértett.*

**1. napirendi pont**

**Sári László polgármester**

*Megtartja tájékoztatóját. A tájékoztató mellékletként a jegyzőkönyvhöz csatolva.*

*Az elhangzottakkal kapcsolatban kérdés, észrevétel nem volt, a képviselő-testület a tájékoztatót tudomásul vette.*

**2. napirendi pont**

**Sári László polgármester**

Ennek a napirendi pontnak a keretében a településen működő civil szervezetek beszámolóit tárgyaljuk a 2021. évről, valamint a 2022. évi terveikről.

Kérdezem, hogy a megjelent civil szervezeti vezetők szeretnének-e az írásban kiküldött beszámolókhoz kiegészítést tenni?

**Prokaj Milán képviselő**

Annyi kiegészítést szeretnék tenni, hogy a Borklub április 9-re tervezett szemétszedési programjának időpontja április 16-ra módosul.

**Sári László polgármester**

Mivel más civil szervezeti vezető nem kíván kiegészítést tenni és a képviselőknek sincs észrevétele, hozzászólása, javaslom, hogy a beszámolókat egyenként fogadjuk el.

*A Képviselő-testület a javaslattal egyetértett és minden esetben egyhangú szavazással (hat igen szavazattal) az alábbi határozatokat fogadta el:*

**18/2022. (III.29.) határozat**

Kerecsend Község Önkormányzatának Képviselő-testülete megtárgyalta az Önkormányzat által 2021-ben támogatásban részesített Kerecsendi Lokálpatrióta Egyesület elmúlt évi munkájáról és következő évi terveiről szóló beszámolót és elfogadta azt.

**19/2022. (III.29.) határozat**

Kerecsend Község Önkormányzatának Képviselő-testülete megtárgyalta az Önkormányzat által 2021-ben támogatásban részesített Csak Egy Lépés Egyesület elmúlt évi munkájáról és következő évi terveiről szóló beszámolót és elfogadta azt.

**20/2022. (III.29.) határozat**

Kerecsend Község Önkormányzatának Képviselő-testülete megtárgyalta az Önkormányzat által 2021-ben támogatásban részesített Kerecsend Közbiztonságáért Polgárőr Egyesület elmúlt évi munkájáról és következő évi terveiről szóló beszámolót és elfogadta azt.

**21/2022. (III.29.) határozat**

Kerecsend Község Önkormányzatának Képviselő-testülete megtárgyalta az Önkormányzat által 2021-ben támogatásban részesített Kerecsendi Polgárőr Egyesület elmúlt évi munkájáról és következő évi terveiről szóló beszámolót és elfogadta azt.

**22/2022. (III.29.) határozat**

Kerecsend Község Önkormányzatának Képviselő-testülete megtárgyalta az Önkormányzat által 2021-ben támogatásban részesített Kerecsendi Borklub Egyesület elmúlt évi munkájáról és következő évi terveiről szóló beszámolót és elfogadta azt.

**23/2022. (III.29.) határozat**

Kerecsend Község Önkormányzatának Képviselő-testülete megtárgyalta az Önkormányzat által 2021-ben támogatásban részesített Kerecsendi Fiatalok Továbbtanulásáért Közalapítvány elmúlt évi munkájáról és következő évi terveiről szóló beszámolót és elfogadta azt.

**24/2022. (III.29.) határozat**

Kerecsend Község Önkormányzatának Képviselő-testülete megtárgyalta az Önkormányzat által 2021-ben támogatásban részesített Kerecsendi Egyházközség elmúlt évi munkájáról és következő évi terveiről szóló beszámolót és elfogadta azt.

**25/2022. (III.29.) határozat**

Kerecsend Község Önkormányzatának Képviselő-testülete megtárgyalta az Önkormányzat által 2021-ben támogatásban részesített Kerecsendi Faluvédő Egyesület elmúlt évi munkájáról és következő évi terveiről szóló beszámolót és elfogadta azt.

**26/2022. (III.29.) határozat**

Kerecsend Község Önkormányzatának Képviselő-testülete megtárgyalta az Önkormányzat által 2021-ben támogatásban részesített Világítani Fogok Egyesület elmúlt évi munkájáról és következő évi terveiről szóló beszámolót és elfogadta azt.

**3. napirendi pont**

**Sári László polgármester**

Kérdezem a jelen lévő bölcsődei vezetőket, hogy kiegészítést szeretnének-e tenni az írásos beszámolóhoz?

**Ludvig Zsoltné Mazsola és Tádé Családi Bölcsőde**

Köszönjük szépen, nem. Hosszú és részletes lett az írásos beszámoló.

**Forgácsné Román Rita alpolgármester**

Én csak köszönetet szeretnék mondani. Rendszeres könyvtárlátogatók vagytok és a falu szép színfoltjai. Köszönöm, hogy vagytok és egyre több csemetével foglalkoztok, nagy terhet levéve ezzel a szülők válláról. Kitartást kívánok az új bölcsőde elkészültéig és hasonló lendületet továbbra is. Köszönöm a beszámolót, öröm volt olvasni.

**Sári László polgármester**

Mi is nagyon szépen köszönjük a munkátokat. Ha minden jól alakul, év végégre megújul a bölcsőde épülete. Ennek ellenére sem marad kihasználatlanul az óvodától átvett rész, ha minden igaz?

**Ludvig Zsoltné Mazsola és Tádé Családi Bölcsőde**

A mostani állás szerint nem. A vállalkozóval egyeztettem, megnéztem az épületet, nagyon szépen haladnak, de jelen állás szerint lehetséges, hogy kevés lesz az új férőhely is, és maradunk az óvodában is.

**Sári László polgármester**

Igen, azt látom, hogy tudtok együtt dolgozni és együtt gondolkodni és a napi operatív feladatokban is együtt tudtok működni. Az oktatás tekintetében sok mindent megéltünk már. Az iskola fenntartói most nem mi vagyunk, de az óvoda esetében két bővítésen is túl vagyunk, sokszor gondoltuk, hogy sok lesz a hely. Most a bölcsőde bővítésénél talán kevés lesz, és nem számoltunk olyan külső tényezőkkel, mint a menekülthelyzet. Arra sem gondoltunk, hogy a környékbeli vállalkozók munkaerő problémáinak a megoldásában is szerepet kaphat a település, ezáltal az oktatási intézmények is. Azt látjuk, hogy a kihívások egyre nagyobbak.

**Ludvig Zsoltné Mazsola és Tádé Családi Bölcsőde**

Igen mi is azt látjuk és tanulunk is folyamatosan és rugalmasan is kezeljük a dolgokat, jelenleg már 20 fölötti a gyerekek száma. Ezt ugyebár rugalmasan kell kezelnünk, mert nem tudhatjuk mit hoz a holnap, de mindenre fel vagyunk készülve.

**Sári László polgármester**

Mikor a covid belépett, adódtak érdekes helyzetek és úgy gondolom, a munkáltató részéről igyekeztünk minden segítséget megadni és sem az óvodában, sem a bölcsődében nem volt kétséges a munkahelye senkinek. Bízom benne, hogy ez a jó együttműködés továbbra is így marad és a lehetőségek is adottak lesznek ehhez.

**Békési Gyula képviselő**

Gratulálok Ludvigné Zsuzsának, mert elég hosszú pályát futott-futottunk be, mire ide jutottunk, hogy egyáltalán lesz bölcsőde. A kisgyerekek szeretnek nagyon Zsuzsi nénihez járni. Én csak gratulálni tudok.

**Ludvig Zsoltné Mazsola és Tádé Családi Bölcsőde**

Igen, még ha reggelente nem is látszik a gyerekeken, de szeretnek ide járni. Sokan mondták már, hogy ezt a kis helyet is milyen jól kialakítottuk, ezért is ennyire kedves számunkra.

**Sári László polgármester**

Köszönöm szépen még egyszer a munkát és a beszámolót. Kérdezem, hogy ki az, aki elfogadja a beszámolót?

*A Képviselő-testületnek további kérdése, észrevétele nem volt, egyhangú szavazással (hat igen szavazattal) az alábbi határozatot fogadták el:*

**27/2022. (III.29.) határozat**

Kerecsend Község Önkormányzatának Képviselő-testülete megtárgyalta a Mazsola és Tádé Családi Bölcsődék munkájáról szóló beszámolókat és elfogadta azokat.

**4. napirendi pont**

**Kiss Sándor címzetes főjegyző**

A legutóbbi ülésen döntött arról a testület, hogy kérjünk be árajánlatokat a kivitelezési feladatok ellátására az orvosi rendelő feletti szolgálati lakás kivitelezési munkáira. A képviselők megszavazták az ajánlattételre felkérendő vállalkozásokat is. Az ajánlatok beérkeztek, az összegzés kiküldésre került. A legalacsonyabb ajánlatot a KVCS Geo Kft. adta 26.085.800 Ft-os bruttó összeggel. A rendelkezésre álló forrás ettől 177.800 Ft-tal alacsonyabb.

A testület előtt az alábbi döntési alternatíva áll:

1. a képviselő-testület kimondja, hogy eredménytelen a beszerzési eljárás, mert nem áll rendelkezésre akkora forrás amekkora szükséges.

2. A másik javaslat szerint a testület kiválasztja a nyertes ajánlattevőt és a szükséges többlet forrást saját költségvetéséből biztosítja.

Én ez utóbbit javaslom, hogy befejeződhessen az egészségügyi komplexum teljes felújítása. Úgy gondolom - még ha szűkös is költségvetésünk – ez nem olyan nagyságrendű összeg, amit ne tudnánk kifizetni.

Javaslom, hogy a második javaslatot fogadja a testület.

**Sári László polgármester**

Tudomásom szerint, ha folytatódik a Magyar Falu program, akkor a belső udvar, illetve parkolóhely kialakítására is pályázhatunk.

Kérdezem, hogy ki az, aki támogatja, hogy a szükséges forrás hozzátételével a KVCS Geo Kft-t bízzuk meg a kivitelezési feladatok ellátásával?

*A Képviselő-testület egyhangú szavazással (hat igen szavazattal) az alábbi határozatot fogadta el:*

**28/2022. (III.29.) határozat**

Kerecsend Község Önkormányzatának Képviselő-testülete a 2022. évi költségvetésében rendelkezésre álló fejlesztési tartalékból 177.800 Ft összeget átcsoportosít a „**Szolgálati lakás kialakítása Kerecsenden”** című, 3285008352 azonosító számú projekt keretében elvégzendő ***teljeskörű kivitelezési feladatokra.***

A Képviselő-testület az e tárgyban lefolytatott beszerzési eljárás alapján a legkedvezőbb ajánlatot tevő KVCS Geo Kft-t bízza meg a kivitelezési feladatok ellátásával 26.085.800 Ft vállalkozási díjon.

A Képviselő-testület meghatalmazza Sári László polgármestert a vállalkozási szerződés aláírására.

Felelős: Sári László polgármester

Határidő: 2022. április 11.

**5. napirendi pont**

**Sári László polgármester**

Ez a napirendi pontunk a TOP + pályázatokra vonatkozik, ez a helyi gazdaságfejlesztési felhívás, ipari park vagy iparterület kialakítása Kerecsenden. Még a címe sem dőlt el pontosan, mert folyamatosan kérjük az információkat, hogy tisztázzuk, hogy nekünk egyáltalán mire lesz lehetőségünk, ipari park vagy iparterület kiépítésére, illetve melyik lesz az előnyösebb számunkra a pályázat során. A mai napirendi pont célja hogy az egyszerűsített elszámolási mód alá eső feladatok ellátására kiválasszuk a legmegfelelőbb ajánlattevőt.

**Kiss Sándor címzetes főjegyző**

Nagyon rövid volt a határidő az ajánlatok bekérésére, nem volt arra lehetőség, hogy a képviselő-testület döntsön abban, hogy mely ajánlattevőket hívjuk meg. Polgármester úr ezért saját hatáskörben döntött arról, hogy kiket hív meg. Az ajánlatok rendelkezésre állnak, időben beérkeztek, mégpedig a mai nap délig lehetett benyújtani a pályázatokat. Azért volt nagyon fontos, hogy ez a kérdés napirendre kerüljön, mert az eredeti kiírás szerint április 4-ig lehet benyújtani a pályázatokat és - látjátok a kiadott anyagban - hogy a projektelőkészítés is rengeteg részfeladatot tartalmaz, ami aprólékos feladatellátást igényel, úgyhogy mindenképpen szükséges ma ebben a kérdésben döntést hozni.

Ezek az összegek nagynak tűnnek, de komplex feladatokról beszélünk, projekt előkészítés, projektmenedzsment, műszaki ellenőri feladatok, másrészt pedig látjátok, hogy ez a projekt 800.000.000 Ft értékű, az előkészítő feladatok nagyjából 5 %-át teszik ki a tervezett összköltségnek. Ahogy polgármester úr mondta, sok kérdés nyitott, sok kérdés válaszra vár, még a beadási határidő is módosulhat. Úgy gondolom, ha a képviselő-testület a mai napon meghozza a döntést, akkor a projekt előkészítéssel a megfelelő időben készen lehetünk.

A legalacsonyabb ajánlati árat az Agria Térségfejlesztési Nonprofit Kft. adta 44.859.811 Ft-os összeggel, de ami nagyon fontos, a számlaütemezés szerint az első részszámla kifizetése a támogatási szerződés hatálybalépését követően kerül sor, azaz csak akkor kerül kifizetésre, ha a pályázatunk eredményes lesz.

**Sári László polgármester**

Még a tegnapi nap folyamán is volt tárgyalás a költségekkel kapcsolatban, hogy mi van, ha nyerünk és mi van, ha nem. Úgy gondolom, számunkra rendkívül előnyös megállapodás született arra vonatkozóan, ha nem lenne nyertes ez a pályázat, akkor az ajánlattevőkkel szemben nem keletkezik fizetési kötelezettségünk.

Vannak olyan munkálatok, nem nagy tételben, amiket ki kell fizetünk. Pl. minősített értékbecslőtől kérnek olyan szakvéleményt, hogy a bevonandó ingatlanok milyen értéket képviselnek, ennek az összegét jelen pillanatban nem tudom megmondani. A terület nagyságát illetően is - előzetes megbeszélés alapján - már van tervező, akivel át lett ez beszélve, hogy tulajdonképpen amint említettem nem szeretnénk cserben hagyni a jelenlegi iparterületen székelő becsületes adófizetőinket, akik régóta kiállnak mellettünk. A jelenlegi iparterületen a teljes közmű kiépítéséhez már csak a szennyvíz-elvezetés kiépítése történne meg és azt követően mennénk tovább délkeleti irányba, Füzesabony irányába, és ott nagyjából 1 km hosszan van lehetőség kiépíteni az úthálózatot és a teljes közmű hálózatot. Sok módosítás történt, mert az előzetes szándéknyilatkozatok alapján, amit a vállalkozók nyújtottak be az önkormányzat felé, mintegy 10-15 ha-ról volt szó. Tegnap jelentkezett az Axiál is. Még nem tudjuk, hogy a pályázat ezt hogyan tudja kezelni, hiszen a támogatásnak csak egy bizonyos része használható ingatlanvásárlásra. Biztos vagyok benne, hogy ez majd ilyen egyedi kormányzati döntést fog igényelni, de úgy gondolom mindenképp érdemes ebben gondolkodni.

**Prokaj Milán képviselő**

Nagyon jó, hogy van ez a lehetőség, de nem tudunk róla semmit. Létesülne egy ipari park, milyen szereplők lennének, van-e róla információ? Ezek szerint, ha jól értelmezem területeket kellene kisajátítani?

**Sári László polgármester**

Elsőként keresnénk a megegyezést, aztán ha nem sikerül, akkor gondolok kisajátításra. Nem a kisajátítás lenne az elsődleges cél, de látni kell, hogy az utóbbi években a szántóföldi növényekből származó bevétel és nyereség magasabb, így a termőföld árak is kezdtek elszállni.

**Prokaj Milán képviselő**

Tárgyaltál már az érintett földtulajdonosokkal? Mi a visszajelzés?

**Sári László polgármester**

Egyeztetettem, de nem mindenkivel. A terület kimérése is gyakorlatilag tegnap történt meg. A legnagyobb területtel rendelkezőkkel tárgyaltam. Nyilván most ez egy olyan lehetőség, hogy mondhatnak olyan árat is, ami nagyon irreális, de addig úgy gondolom nem szabad elmenni, hogy valaki akár 20 millió/ha árat kérjen.

**Prokaj Milán képviselő**

Ez a projekt 800 milliós, ha jól értettem!

**Sári László polgármester**

Igen, ez a projekt 800 millió forint. Azt még tudni kell, hogy a rendezési tervben ez a rész ki lett jelölve erre a célra. A pályázat kiírása szerint a 22 AK alatti földekre kell hagyatkozni, hogy maga a földeknek a művelési ágból való kivonása ne igényeljen egyedi kormányzati döntést, mert az már tényleg nagyon elhúzódna. Az első táblát kettéválasztó dűlőutak 3-as út felöli része ami érdekes, mert a másik oldala kavicsos, pataki hordalékos és ott az AK értékek jóval magasabbak. Úgyhogy most az első rész kerülne bevonásra, és ennek megtöltése nem olyan távlati dolog, mert 5-6 cég is jelentkezett már és ha a másik rész egyedi kormányzati döntést is igényelne, és ha jól tudjuk megtölteni a mostani bevonásra kerülő területeket akkor, pozitívan állnának hozzá. Eddig 5 olyan cég jelentkezett be, akik élelmiszer előállítással foglalkoznak és az Axiál jelentkezett még be.

**Prokaj Milán képviselő**

Vegyük már végig tételesen mit tartalmaz egy 800 milliós projekt? Ezt a papírt testületi-ülés előtt kaptuk meg, átolvasni-átgondolni sem volt nagyon lehetőség és nehéz így dönteni 800 millió forintról! Mik a projekt elemei, igényel-e önerőt?

**Sári László polgármester**

Ha sikerül és nyertes pályázat lesz, akkor nem igényel önerőt. Két elemet, az ingatlan értékbecslőt és az előzetes tervezési munkálatokat kell megelőlegeznünk. Ha nyer a pályázat, ezek a költségek is elszámolhatók, ha nem, ennyit veszíthetünk.

Amit tartalmaz a tervezett projekt: a most működő ipar területen a szennyvíz hálózat kiépítése, a bevonandó területen, teljes közmű, ipari víz, ipari áram és szilárd út. Ha nyer a pályázat nem kell önerő.

**Prokaj Milán képviselő**

Milyen összeg?

**Sári László polgármester**

Ezt nem tudom megmondani, az értékbecslővel még nem tárgyaltam. Ahogy jönnek az információk úgy megyünk előre, de úgy gondolom 500.000 Ft alatt lesz.

**Prokaj Milán képviselő**

Akkor konkrétan miről is szavazunk?

**Sári László polgármester**

Szavazunk arról a csapatról, amelyik ezt a pályázatot összeállítja és készen benyújtja, illetve, hogy amennyiben nyerünk akkor a projektmenedzsment és minden más feladat elvégzéséért ők felelnek, ami a kiadott anyagban fel van sorolva.

**Prokaj Milán képviselő**

A projekt előkészítés összegével mi a dolgunk, ha nem nyerünk?

**Sári László polgármester**

Azzal semmi, ahogy jegyző úr is említette, ha nem nyerünk ezt az összeget nem kell megfizetnünk.

**Forgácsné Román Rita alpolgármester**

Mennyi ennek a pályázatnak a megvalósítási ideje, fenntartási ideje?

**Sári László polgármester**

A fenntartási időszak az 5 év, úgy gondolom a megvalósítási időszak minimálisan 2 év kell, hogy legyen. Úgy gondolom, ha egy ilyen jellegű beruházásra kerül sor, akkor mindenképpen számítanunk kell majd az IH rugalmasságára, mert ez nem egy egyszerű dolog. Lehet, megnyerjük, lehet, hogy nem, de úgy gondolom ezt a lehetőséget mindenképpen meg kell ragadni.

**Forgácsné Román Rita alpolgármester**

Nyilván, ha megnyerjük ezt a pályázatot és elkészül az ipari park, egyszerűbben ide tudunk csábítani nagy vállalkozásokat is, ami a településnek csak plusz hozadéka lehet. Lehet, hogy ez is volt az akadálya, hogy nem volt annyi érdeklődő a település iránt, mert nem volt megfelelő iparterületünk, bár az Axiál erre pont ellenpélda.

**Sári László polgármester**

Ennek részben ellentmondanék, mert látjuk, hogy Eger megtelt és a számba jöhető területek elfogytak. Úgy gondolom, annak idején Maklár volt hasonló helyzetben, gyors lehetősége volt, hogy döntsön, mert akkor Füzesabonyban a földtulajdonosok nem voltak elég lojálisak és túl magas árat kértek volna azért a területekért, ahova a Bosch települt volna. Szerintem Maklár nem járt rosszul, hogy ezt a lehetőséget megragadta. Úgy gondolom, mi sem fogunk rosszul járni, bár kétségkívül a pályázat véghezvitele nem lesz egyszerű. Vannak folyamatosan érdeklődők, és úgy gondolom, nagyon fontos a személyes ismeretség és úgy jönnek már ide, hogy ismerik a környezetet és tudják, ha valami probléma van, akkor adott esetben 2-3 nap alatt össze tudunk hívni egy rendkívüli testületi ülést és máshogy állunk adott kérdésekhez, mint mondjuk egy nagyobb település, akik ezt nem tudják ilyen gyorsan megoldani. Úgy gondolom, a településrendezési tervünkben előre gondolkodtunk és most meg tudunk előzni más olyan településeket, akik szintén közel vannak az M3-hoz, M25-höz. Ezeket a lehetőségeket mindenképp érdemes kihasználni.

**Békési Gyula képviselő**

Annyit szeretnék hozzáfűzni még ahhoz, amit polgármester úr mondott és Milán feltett kérdéseket, hogy ha ezt nem valósítjuk meg, akkor esélyünk sincs. Ahhoz, hogy nagyobb cég vagy cégek ide települjenek ezt végig kell járnunk. Mert hiába mondjuk, hogy jöjjenek ide, ha nincs megfelelő hely. Én támogatom mindenképp. Polgármester úr legalább 10 éve tervezi már ezt.

**Sári László polgármester**

Komolyabb lehetőség mindössze 2,5-3 éve van, mióta a TOP Plusz elindult. Úgy gondolom, nehéz úgy dönteni, hogy nem ragadjuk meg ezt a lehetőséget, még ha van is benne kockázat. Ha nincs több kérdés, akkor szavazzunk!

Ki az, aki az elhangzottak és a kiadott anyag szerint elfogadja ezt a határozati javaslatot?

*A Képviselő-testület egyhangú szavazással (hat igen szavazattal) az alábbi határozatot fogadta el:*

**29/2022. (III.29.) határozat**

Kerecsend Község Önkormányzatának Képviselő-testülete a Terület- és Településfejlesztési Operatív Program Plusz támogatási rendszerben megjelent TOP\_Plusz-1.1.1-21 számú, „Helyi gazdaságfejlesztés” című felhívás keretében megvalósítandó „Iparipark kiépítése Kerecsenden” című projekt megvalósításához szükséges, egyszerűsített elszámolási mód alá eső feladatok ellátásával az Agria Térségfejlesztési Nonprofit Kft-t bízza meg bruttó 44.859.811 Ft vállalkozási díjon az ajánlati felhívásban és az elfogadott árajánlatban foglalt feltételekkel.

A Képviselő-testület megbízza Sári László polgármestert a vállalkozási szerződés megkötésével.

Felelős: Sári László polgármester

Határidő: 2022. március 31.

**6. napirendi pont**

**Sári László polgármester**

A bölcsődei munkálatok ismertetése következik, átadom a szót jegyző úrnak.

**Kiss Sándor címzetes főjegyző**

A műszaki ellenőrünk nagyon röviden és tömören összefoglalta, hogy mi történik a bölcsődei építkezés kapcsán. Úgy gondolom, nagyon jól haladnak a munkák. A felmerülő problémákat a műszaki ellenőr és a kivitelező nagyon rugalmasan kezeli. A kivitelező, aki korábban az óvodában is dolgozott, olyan ajánlatot adott, amitől tartottam, hogy nem lehet megvalósítani ilyen összegből, de eddig úgy tűnik, hogy sínen van a dolog, szépen dolgoznak, jó minőségben és a felmerülő problémákat is rugalmasan kezelik. Ebben nagy segítségünk Főczény Mária műszaki ellenőr.

Annak érdekében, hogy próbáljuk menteni az ablakokat, elkértem a kivitelezőt, hogy bontsák ki azokat, hogy újra felhasználhatók legyenek. Ma jártam ott, és azt láttam, hogy szépen kivették az ablakokat, így a közeljövőben bármikor el lehet értük menni. Zsuzsa tett még fel egy kérdést, ami a mosdó és a foglalkoztató közötti átláthatóságot illeti. Itt abban maradtunk, hogy a napokban kimegyünk, a műszaki ellenőr is el fog jönni és a kivitelezővel egyeztetünk, hogy milyen műszaki megoldást tudunk erre találni. A szomszédban volt még egy kérés, az ablakokat illetően, úgy gondolom ezt is sikerült rugalmasan kezelni. Az volt a kérés, hogy ne legyen átlátható és teljes mértékben kinyitható, ami a konyhán keletkezett az ő irányukba.

Fotókat készítettem az építkezésről és el is küldtem a képviselőknek, de nem lenne rossz dolog, ha találkoznánk és a képviselő-testülettel közösen megnéznénk az építkezést a közeljövőben.

**Nagy Ferenc képviselő**

Jártam ott én is, nagyon szép munkát végeznek. Látni az utcafrontról, hogy a válaszfal benne van az ablakban. Az úgy marad vagy kisebb ablak kerül be?

**Cseh Ágnes Mazsola és Tádé Családi Bölcsőde**

Azóta kijavításra került és kisebb ablak került be és lesz még egy ablak.

**Ludvig Zsoltné Mazsola és Tádé Családi Bölcsőde**

Azért lett így, mert annak a szobának a megnagyobbítására volt szükség és elől 3 ablak lesz.

**Forgácsné Román Rita alpolgármester**

Ennek a projektnek a befejezési időtartama december 31?

**Kiss Sándor címzetes főjegyző**

A projekt támogatási szerződés szerinti befejezési határideje 2022. december 31., a kivitelezési határidő június vége.

**Sári László polgármester**

Ha nincs több kérdés, köszönjük a tájékoztatót.

Öt perc szünetet rendelek el.

*SZÜNET*

**7. napirendi pont**

**Sári László polgármester**

Hetedik napirendi pontunk a Világítani Fogok Egyesület tájékoztatója a megvalósításukban folyó „Felzárkózó települések” és „Fókuszban a gyermek” programok végrehajtásáról.

**Elekné Román Katalin szakmai vezető**

Az egyesületünk négyféle tevékenységet visz.

Van a klasszikus önkéntes tevékenysége, ami táborok, szabadidős programok szervezését, mentorálást tartalmaz. Az önkéntesekkel tartottunk egy 2,5 napos csapatépítőt, ahol felmértük a lehetőségeinket, erőinket és úgy látjuk, hogy a covid után újra tudjuk folytatni a havi rendszerességű programjainkat és megrendezhetjük a szokásos táborainkat is. Az egyik fontos elemünk a mentorálás bővülni látszik. Ebben a tekintetben elért eredményünk, hogy két diákunkat felvették Pannonhalmára és meg is állták helyüket. Folyamatos a kapcsolattartás a Pannonhalmi Gimnáziummal. Az általános iskolánk vezetőivel együtt meglátogattuk őket és a tanári karral és az igazgató úrral történő egyeztetés után volt viszont látogatás is. Ennek eredményeként évente egy kerecsendi diák mehet Pannonhalmára tanulni. Ennek az a feltétele, hogy felkészítsük a leendő fiú diákokat és találjunk olyan mentorokat, akik őket érettségi után is néhány évig végig tudják kísérni. Eleme volt még a beszélgetésnek, hogy azok a programok, amiket az egyesület fölvállalt és működtet, majd szervezeti átalakítást is kívánnak tőlünk és ezeket meg fogjuk oldani.

A tevékenységünk két ága kapcsolódik a Belügyminisztérium és a Máltai Szeretetszolgálat programjaihoz. Az egyik a Felzárkózó Települések (FeTe), a másik a Fókuszban a gyermek (FaGyi) program, ami hamarosan össze is fog olvadni. A FeTe meg fog szűnni, az utolsó negyedéves támogatást vissza is kell fizetnünk május 31-ig, mert a hazai forrásokat ebből a kormány kivonja és január 1 és március 31. közötti átmeneti időszakban már uniós forrásból mennek a programok, illetve azok részelemei, és folytatódik a FaGyi program. A meglévő személyi állományt meg tudjuk tartani, a diagnózis alapon szerzett támogatásainkat sajnos ilyen formában nem tudjuk megkapni, hanem központi elemei lesznek a programnak, amit megpróbálunk a saját igényeinkre szabni. Magam részéről sajnálom mert nagyon sok hasznos és praktikus dolgot tudtunk a faluban megcsinálni. Amit látok, hogy merevebb lesz a program és sokkal nagyobb adminisztrációs terhet fog ránk róni. Pillanatnyilag azt prognosztizálták a program vezetői, hogy kb.20 %-nyi ügyünkre nem lesz forrás. Az egyesületünk azon lesz, hogy ezeket gyűjtésekből pótolni tudja. Ezeket semmiképp sem szeretnénk hagyni, mert jó a településnek.

Változás áll be az életünkbe, mert eddig négy helyen tudtunk dolgozni szétszórva. Az önkormányzattal április 30-ig van szerződésünk, a plébánia bérleti szerződése március 31-ig szól. Köszönjünk a kisebbségi önkormányzatnak, hogy használhattuk az irodát, valamint a raktárat a sárga iskolában, ez lesz az utolsó, amit ki tudunk üríteni. A Jelenlét Pontként megvásárolt épület, a patak parton Agócsék háza, melynek tisztasági festése és a vizes részek kialakítása jelenleg is folyamatban van. Azt is látjuk, hogy a forrásaink nem elegek az épület és a porta teljes rendbetételére, így újabb gyűjtések és pályázati források után nézünk. Az önkénteseink most fogtak hozzá egy nagy gyűjtő kampányhoz, hogy úgy hozhassuk rendbe azt a területet, hogy ott közösségi tér is létre jöhessen és biztonságos környezetben lehessen lebonyolítani a programokat. Találtak a kertben 12 háborús lövedéket, melyet a tűzszerészek elszállítottak, reméljük nem lesz több ilyen problémánk. A JP az egész település javára fog szolgálni. A jövő héten készen lesz a mosoda és fürdőhelyiség is. A szociális gondozók munkáját is tudjuk segíteni, hogy az szerényebb lakáskörülmények között élő időseinket is be tudják hozni fürdetni és mosni is tudunk rájuk. A FeTe program eredményeit a beszámoló tartalmazza. A legjelentősebb mutatója ennek, hogy 2959 ügyünk-ügyfelünk volt egy év alatt. Nagyon sok és különféle ügyekkel fordulnak hozzánk; iratpótlás, iratértelmezési problémák, drogproblémák, családon belüli problémák. Gazdasági ügyekben jól működik az adósságtanácsadás is. Tanácsadónk a Magyar Nemzeti Bank már nyugdíjba vonult ügyvezetője egyben egyesületünk egyik önkéntese is, heti rendszerességgel jön a településre. Ezzel indultunk el, de a munkaerőpiaci koordinátorral és a képzési ügyekkel kell együtt dolgoznunk, mert látjuk, hogy nem az az akadály, hogy kevés a munkahely, hanem a felhalmozott adósságokat azonnal vonni kezdik. Munkaerőpiaci koordinátorunk december közepétől van, száznál több önéletrajzot sikerült már elkészíteni és cégekkel is sikerült megállapodást kötni, és van lehetőségünk oda vinni az embereket dolgozni. Egyeztettünk egy munkaerő közvetítő céggel is. Ők is 30 helyet tudnának biztosítani, de amíg nem tudjuk minőségi emberekkel feltölteni a helyeket, addig nem lépünk nagyot, hogy ne származzon félteértés belőle. A munkaerő piaci koordinátor nem csak önéletrajzot ír, hanem kíséri a munkavállalót és tartja a kapcsolatot a munkáltatókkal is. Egészségügyi vonalon szemészeti szűrést tudtunk megvalósítani, illetve a covid oltási programban 198 személyt sikerült beoltani két turnusban, valamint a védőnőkkel együttműködve vitaminokat, tetűirtó sampont tudunk adni a gyermekek, kismamák, családok részére. A 90 családból 2/3-od kísérnek a családmentorok, nagyon sok családsegítős ügyünk is van, jól tudunk együtt dolgozni, együttműködni. Ugyancsak érintkező terület a két munkaterületen a drog és közbiztonság, illetve a családon belüli erőszak. Ebből is van bőven, sajnos. Drogrehabra eddig három fiatalembert sikerült küldeni, hosszadalmas folyamat. Ezzel kapcsolatban komoly közbiztonsági ügyek is előkerültek és együttműködünk szorosan a rendőrséggel is ezekben az ügyekben. A köztisztasági feladatokon belül a patkányirtás, csótányirtás, tetűirtás volt fontos feladat, illetve a kerti árnyékszékek felállítása, nem utolsó sorban a temetőben is. Lakhatási téren két életveszély elhárítás volt és több kályhát tudunk adni rászorulóknak.

A negyedik elem, amibe belevágott az egyesület, a Nemzeti Bűnmegelőzési Pályázat. Ennek a forrásából sikerült rendbe tenni a Dankó út padkáit.

Nagyon hálásak vagyunk az önkormányzatnak, hogy technikai és szervezési tekintetben ott vannak, mert ennyi program közt nem tudunk mindenre megfelelő időt és energiát szánni. Emellett a község szemeteseit szeretnénk megújítani és pótolni, valamint a gyerekekből utcaőr csapatot szervezni, remélve, ha a gyerekekkel együtt takarítjuk az utcákat, a szülők is a szívükhöz kapnak. A tervek pedig arról szólnak, hogy próbáljuk a programokat bővíteni és a lehetőségeket megragadni. Köszönöm szépen.

**Sári László polgármester**

Köszönöm, hogy bekapcsolódtok a falu életébe és a kötelező önkormányzati feladatok ellátásába is. Nagy könnyebbség ez. Nyilván fontos az anyagi forrás is, de jó hogy bizonyos területeknek rajtunk kívül is van gazdája. Volna fejlesztendő-bővítendő terület, mint a gyermekjóléti feladatok is, de látva a költségvetést elég nehézkes, mert amit erre kapunk, az még azt sem fedezi, amit most ellátunk. Bízom benne, hogy lesz olyan költségvetésük is, amikor ezek a területek szakmai szempontból lesznek megközelítve és a feladatellátás szempontjából. Ha nincs kérdés, akkor köszönjük szépen a tájékoztatót.

1. **napirendi pont**

**Sári László polgármester**

Egyebek napirendi pontban négy előterjesztést hoztam. Az első megkeresés, a Demjéni Hegyközség megkeresése, Prokaj képviselő úrral ezzel kapcsolatosan már értekeztünk. A jégvédelmi rendszer működtetéséhez 250.000 Ft./év hozzájárulást szeretnének kérni. Tavaly erről döntöttünk is és ki is fizettük hasonló összegben. Képviselő úr, mondd el, mi az aggályod ez ügyben, milyen döntést szeretnél?

**Prokaj Milán képviselő**

Ebben nem vagyok teljesen kompetens, hegybíróként nem lehetek a hegyközség tagja. A Demjéni Hegyközség két településen működtet jégvédelmi rendszert, Kerecsenden és Demjénben. Ennek éves költsége 3-4 millió forint. Ezt kizárólag a hegyközségi tagok fizetik – kb. 150 ember - a hegyközségi járulékából. A jégvédelmi rendszer nemcsak a szőlőterületeket védi, hanem a lakosságnak is védelmet nyújt a szélsőséges időjárással szemben, illetve más mezőgazdasági kultúrákat is véd. A 2021. évi elnökségi ülésen az a határozat született, hogy legyen megkeresve mindkét önkormányzat és területarányosan legyen támogatás kérve ennek a működtetéséhez. Ez meg is történt, és a pandémia alatt saját hatáskörben döntöttél.

Megint megtörtént a megkeresés mindkét településsel kapcsolatban és annyit szeretnék kérni, hogy amennyiben a képviselő-testület támogatja ezt a kifizetést, akkor kérlek egyeztess Menyhárt elnök úrral, és Kerecsend csak akkor utalja át a 250.000 Ft-ot, ha Demjén már a tavalyit kifizette. Ugyanis még a mai napig nincs kifizetve. Ezt nem tartom korrektnek, mert ha egy szegényebb önkormányzat hozzátette a magáét, akkor ők is teljesítsenek.

**Sári László polgármester**

Hogy járjunk el ez ügyben? Határozzunk arról, hogy elfogadjuk ezt a kérelmet, de csak abban az esetben, ha a másik megkeresett rendezi a kifizetést, vagy pedig halasszuk el akkorra a döntést, hogyha tudomásunkra jut, hogy Demjén megfizette a tavalyi évi tartozását?

**Kiss Sándor címzetes főjegyző**

Mindkét lehetőség követhető, de a döntés ma lenne az előterjesztés szerint.

**Békési Gyula képviselő**

Rácz József mennyit fizet?

**Prokaj Milán képviselő**

Rácz József több mint 200 ha-on gazdálkodik, és terület alapú járulékot fizet, a feldolgozott szőlő utáni járulékot, felvásárolt szőlő utáni járulékot, felvásárolt bor utáni járulékot, a költségvetésnek egy jelentős összegét. Én azt javaslom, ha elfogadja a képviselő-testület az összeget, akkor szabjunk egy határidőt, mondjuk augusztus 20-ig és addig eldől, a másik oldalon hogy alakul.

**Sári László polgármester**

Úgy gondolom érthető volt mindenki számára, hogy akkor fogadjuk el úgy az előterjesztést, hogy 250.000 Ft/év hozzájárulást adunk a jégvédelmi rendszer működtetéséhez, de ennek kifizetési határidejét augusztus 20-ra tennénk, abban az esetben, ha Demjén kifizette a 2021. évi összeget? Ki az

aki így támogatja?

*A Képviselő-testület egyhangú szavazással (hat igen szavazattal) az alábbi határozatot fogadta el:*

**30/2022. (III.29.) határozat**

Kerecsend Község Önkormányzatának Képviselő-testülete 250.000 Ft-tal támogatja a Kerecsend és Demjén községet védő jégvédelmi rendszer 2021. évi működtetését.

A támogatás összegének utalásáról 2022. augusztus 20-ig kell gondoskodni abban az esetben, ha Demjén Község Önkormányzata az általa 2021-re vállalt támogatási összeget e határidőig átutalja a Hegközség számára.

Felelős: Sári László polgármester

**Sári László polgármester**

Következő előterjesztésünk: Pusoma Jenő adott be kérelmet a Pataki úti lakosok nevében is, hogy a Kerecsend Község Önkormányzata tulajdonát képző 583/2 hrsz-ú kivett közterületet a Képviselő-testület nyilvánítsa gyalogútnak és tegye járhatóvá az itt élők számára.

Ez a Pataki út és Jókai út közötti telkekből egy vízelvezető árok volt, ami azóta bekerítésre is került. Valaki azt a területet ott beépítette. A kérés az, hogy ezen a területen alakítsunk ki egy járdát.

**Burai József képviselő**

De ez hol van?

**Kiss Sándor címzetes főjegyző**

A Jókai utca 28-30 közt van egy olyan árokként nyilvántartott terület, amit a 28. szám alatti ingatlan tulajdonosa lekerített. Ez így van évtizedek óta.

**Burai József képviselő**

Akkor megint egy átjáró a Pataki út és a Jókai út között?

**Kiss Sándor címzetes főjegyző**

Ez a lényege a kérésnek. A kérelmező ott talált egy olyan területet, ami önkormányzati tulajdonban van, viszont ennek az a sajátossága, hogy úgy funkciónál ,mint magántulajdon.

**Prokaj Milán képviselő**

Erre mi szükség van? Mind a két utcából ki lehet jönni.

**Sári László polgármester**

Szokássá alakult ott átjárni. Azt javaslatom személy szerint, hogy ennek a helyét tisztázni kell, és ha bármilyen módon a mi tulajdonunkat helyreállítjuk, akkor is inkább árok maradjon, mint járda. A vízelvezető árok funkciójának feleljen meg. Amennyiben ott szükség van erre.

Ugyanakkor ne legyen ott egy olyan árok, ami nem vezet sehova, ennek kell legyen előzménye, de nem tudom erre mikor lesz lehetőség, hogy a két utcának a csapadékvíz elvezetését kompletten megvalósítsuk. Az én javaslatom az, hogy ezt a megkeresést a képviselő-testület vesse el.

Ki az, aki nem támogatja az előterjesztést?

*A Képviselő-testület egyhangú szavazással (hat igen szavazattal) az alábbi határozatot fogadta el:*

**31/2022. (III.29.) határozat**

Kerecsend Község Önkormányzatának Képviselő-testülete elutasítja Pusoma Jenő kerecsendi lakos arra irányuló kérelmét, hogy a Pataki és a Jókai u. között járda kapcsolatot létesítsen a kerecsendi 583/2 hrsz-ú ingatlanon.

Felelős: Sári László polgármester

Határidő: azonnal

**Sári László polgármester**

Szóba került korábbi testületi ülésen a kátyúzás és „fekvőrendőrök” kialakítása. Én kértem három árajánlatot, hogy lássuk, milyen nagyságrendet emésztene fel ennek a megvalósítása. A „fekvőrendőr” a kisebb tétel, és az is bruttó 406 ezer forint, úgy hogy a Bereksori utca kimaradt, ami még legalább 2 „fekvőrendőr”, így közel 500 ezer forint, és a legolcsóbb ajánlat is 5,7 millió forint. Ugye a költségvetésből 2 millió forint van erre meghatározva. Azt kérném, hogy a következő testületi-ülésen ezt vegyük már újból elő, csak most lássuk, hogy ez ilyen nagyságrendet takar. Ez bruttó 5 755 000 Ft. Ezt tájékoztatás jelleggel mondtam most el. Ezzel kapcsolatosan van-e kérdés?

*A képviselőknek az elhangzottakkal kapcsolatban kérdése, észrevétele nem volt.*

**Sári László polgármester**

Pitykóék keretsek meg, hogy a Fő út 43. szám alatti épületet próbáljuk meg megosztani vagy társasházzá alakítással vagy olyan megoldással, amivel a tulajdonviszonyok is rendezve lennének. Jó lett volna, ha jön a meghívott szakember, hogy elmondja, pontosan miről van szó és milyen költségeket jelent ez számunkra, de a következő ülésre megoldjuk úgy, hogy mindenképpen jöjjenek el az érintettek. Kapunk majd felvilágosítást és azt követően tudunk ebben az ügyben döntést hozni.

**Kiss Sándor címzetes főjegyző**

A február 15-i képviselő-testületi ülésen a képviselő-testület elfogadta az SzSzB tagjaira vonatkozó javaslatomat, kiderült az egyik tagról, hogy összeférhetetlen munkaköre van a tagsággal, így ő helyette szeretném javasolni, hogy Tóthné Csóka Viktória Móricz Zsigmond utca 8. szám alatti lakost válassza meg a képviselő-testületi SzSzB tagnak.

**Sári László polgármester**

Ki az. aki támogatja?

*A Képviselő-testület egyhangú szavazással (hat igen szavazattal) az alábbi határozatot fogadta el:*

**32/2022. (III.29.) határozat**

Kerecsend Község Önkormányzatának Képviselő-testülete a helyi választási iroda vezetőjének javaslata alapján Tóthné Csóka Viktória Móricz Zsigmond utca 8. szám alatti lakost települési szinten szavazatszámláló bizottsági tagnak megválasztotta:

Felelős: Kiss Sándor HVI vezető

Határidő: az 1/2022. (I. 11.) IM rendelet szerint

**Prokaj Milán képviselő**

A polgárőrségnek, úgy emlékszem, 2x170.000 Ft. támogatás lett megszavazva 2021-re. Nagy Ferenc úr beszámolójában a 175.000 Ft elírás?

**Nagy Ferenc képviselő**

Igen, elírás.

**Prokaj Milán képviselő**

Polgármester úr, gondolom így választás előtt állva egyeztettél mindkét prominens országgyűlési képviselőjelölttel? Mit ígérnek nekünk, kerecsendieknek gomba témában?

**Sári László polgármester**

Az összefogás jelöltje megkeresett, csak érdekesen volt feltéve a kérdés, csak én ezzel nem tudtam mit kezdeni. A beszélgetés célja egy olyan típusú együttműködés, főleg a közösségi közlekedés terén, mint ami Egerben is kialakult, de én ehhez a témához nem tudtam mit hozzáfűzni. A másik jelölttel is beszéltem, de erről most nem kívánok tájékoztatást adni. Úgy a korrekt, ha a nyilvánosság előtt én nem avatkozok bele ebbe a történetbe egyik oldalon sem.

**Prokaj Milán képviselő**

Van valami terv?

**Sári László polgármester**

Van egy információs tájékoztató ami a napokban meg fog jelenni, aminek a tartalmát én még nem ismerem.

Van-e még kérdés?

**Nagy Ferenc képviselő**

Bader Gabi temetőgondnokunkkal végig jártuk a temetőt és szomorú, hogy ilyen sokan meghaltak és sajnos fogy a hely a temetkezésre. Kettes sírhely már alig van. Nem tudom, mi a véleménye a képviselő-testületnek, hogy lehetne-e bővíteni a temetőt? Van egy terület, ami 5 méter széles a kerítés mellett van és kb. 30 méter hosszú. Van ott törmelék és elég gazos, de ha azt szépen kitakarítanánk, nem tudom oda lehetne-e kitűzni sírhelyeket? A másik, hogy az 1-es parcellában a temetőbe belépve balra, nagyon sok olyan sír van, ami nincs megváltva és soknak a törmeléke is ott van. A törmelékek elszállítására valamit ki kellene találnunk, illetve az egyes sírhelyeknek volna hely a meg nem váltottakból.

A TSZ irodával kapcsolatban, az ablakokat két emberemmel, Dáviddal, Bélával együtt nem tudjuk betenni, nincs erre megfelelő munkaerő, mert az 58 főből ők ketten férfiak. Nincs-e arra lehetőség, hogy a vállalkozó segítségével kerüljenek be az ablakok a TSZ Tanácskozóba? Amiben tudunk segíteni, segítenénk. Nagyon rossz állapotban vannak már a tanácskozó ablakai, ez mind a három ablakot érintené. Az utolsó, amit még szeretnék, hogy nagyon sok fánk volt, be is hoztunk még vagy 8 m3-t a telepről és ez mind elfogyott. Úgy gondolom, amiatt mert négy helyen tüzelünk, hogy meleg legyen. Sanyival beszéltem már és ha jól tudom, az a kazán amit vettünk két éve, az elbírná az egészet. A használt radiátorokat betennénk és bekötnénk. Meg lehetne-e így oldani?

**Sári László polgármester**

Mikor a közfoglalkoztatás pályázatait benyújtjuk, előtte van egy tervezési időszak és kérdem, hogy akkor ezek miért nem kerültek szóba?

**Nagy Ferenc képviselő**

Tavaly is mondtam már többször is.

**Sári László polgármester**

Ezt le kellett volna írni. De akkor meg kell kérdezni Sanyi bácsit, hogy akkor mennyiből jönne ki? A tanácskozót ugyanúgy a közfoglalkoztatás céljára használjuk, benyújthattuk volna az ablakok cseréjére is. Úgy gondolom a tanácskozót kompletten kellene felújítani, vizesblokkal mindennel együtt. Sanyi bácsival készíttessünk akkor egy előzetes kalkulációt és utána térjünk vissza rá. Az a bozótos az a temető része? Akkor szabaddá kell tenni, szerintem ennek nincs akadálya. A meg nem váltott sírhelyeket meg fel kell mérni, a nyilvántartás alapján.

Ha nincs több kérdés, akkor az ülést bezárom.

kmf.

Sári László Kiss Sándor

polgármester címzetes főjegyző